Ruokapalvelulle | Kotitalousopettajien liitto ry
Hae tältä sivustolta: Ruokapalvelulle
Ruoka on iloinen asia. Ruokatunti ja lounas ovat monelle päivän kokokohtia. Kaunis esillepano, herkulliset tuoksut, ja miellyttävä ympäristö virittävät ruokailijan jo ennen kuin itse ruokailu alkaa.
Sapere-menetelmässä ruoka-aineita käytetään pedagogisina, konkreettisina välineinä.
Päivähoidossa Sapere-menetelmä integroituu saumattomaksi osaksi lasten ruokapuuhia ja ruokailutilanteita. Yhteistyö kasvatushenkilöstön ja ruokapalvelun välillä on keskeistä. Tätä yhteistyötä tukee Sapere-pedagoginen ruokalista. Tavoitteena on toimintamalli, jossa ruokapalvelu toimittaa lapsiryhmään tarvittavat raaka-aineet ja muut tarvikkeet Sapere-aistiharjoitteita varten ruokalistan mukaisesti. Näin syntyy realistinen ja taloudellinen käytäntö, joka turvaa jatkuvuuden ja raaka-aineiden saatavuuden lasten kanssa toimimiseen ja edistää kasvatushenkilöstön ja ruokapalvelun välistä yhteistyötä.
Sapere-pedagoginen ruokalista ottaa huomioon lapselle ominaisen tavan oppia ruoista. Perusruokalistalla esiintyviä ruokia tarjotaan toistuvasti. Näihin ruokiin liitetään erilaisia aistiharjoituksia ja lapset tutustutetaan monipuolisesti ruoan raaka-aineisiin ja niiden alkuperään.
Sapere-pedagoginen ruokalista on myös väline kasvatuskumppanuudelle ja sen käyttöönottoon liitetään vanhempainillat/-tapahtumat. Vanhempien ja lasten yhteisiä keittiöpuuhia voidaan tukea mm. virikesalkulla, jonka lapset saavat vuorotellen kotiinsa.
Koulussa opetushenkilöstön ja ruokapalvelun yhteistyö auttaa oppilaiden ruokavalion monipuolistamiseen ja tuo iloa itse ruokailutilanteeseen. Vaikka lapset eivät enää saa tulla ammattikeittiöön ruoanvalmistuspuuhiin, ei ole kiellettyä varustaa koulua / koululuokkaa muutamilla perusvälineillä, joiden avulla lapset pääsevät itse kuorimaan, pilkkomaan ja paloittelemaan kasviksia ja hedelmiä tai sekoittamaan helppoja taikinoita. Keittiön avustuksella taikina paistuu ja välineet siirtyvät hygieenisinä ryhmältä toiselle.
Sapere-pedagogisen ruokalistan periaate, jossa ao. päivän lounaan osaan (esim. salaatti/ raaste/ hedelmä) voidaan tutustua jo luokassa, yhdistäen se tunnilla opetettavaan asiaan, voi toimia myös alaluokkien opetuksessa.
”Ruokasi olkoon lääkkeesi ja lääkkeesi olkoon ruokasi.” Hippokrates	Etusivu